
D o h o d a

medzi vládou Slovenskej republiky a vládou Maďarska

o spolupráci v spoločných  povodiach a na  hraničných vodách

(I. časť - Preambula)
Vláda Slovenskej republiky

a

vláda Maďarska

(ďalej len “zmluvné strany”)

uvedomujúc si, že udržateľné využívanie a ochrana spoločných povodí a hraničných vôd pred znečistením, dosiahnutie dobrého stavu vôd, manažment povodňových rizík a riešenie ďalších vodohospodárskych otázok, predstavujú dôležité a naliehavé úlohy, ktorých efektívne vyriešenie môže byť zabezpečené len v rámci úzkej spolupráce,

vedené prianím riešiť a ďalej zlepšovať spoluprácu v spoločných povodiach a na hraničných vodách na základe dobrého susedstva a vzájomnej výhodnosti, ktorú podporuje osobitná európska snaha o spoluprácu,

s cieľom zabezpečovať ochranu, trvalo udržateľné, koordinované a racionálne využívanie spoločných povodí a hraničných vôd a zlepšovať ich kvalitu,

s presvedčením, že na úseku ochrany a využívania medzinárodných vôd je potrebné zosúladiť výkon platných medzinárodných zmlúv s právnymi predpismi Európskych spoločenstiev (ďalej len „ES“) a Európskej únie (ďalej len „EÚ“) a koordinovať práce so záväzkami vyplývajúcimi z ďalších medzinárodných zmlúv, hlavne s:

Dohovorom o režime plavby na Dunaji medzi republikou Československou, Ľudovou republikou Bulharskou, republikou Maďarskou, Zväzom sovietskych socialistických republík, Ľudovou republikou Rumunskou, Sovietskou socialistickou republikou Ukrajinskou a Federatívnou republikou Juhoslávie, podpísanom v Belehrade 18. augusta 1948 (Belehradský dohovor);
Dohovorom o mokradiach majúcich medzinárodný význam predovšetkým ako biotopy vodného vtáctva, prijatom v Ramsare 2. februára 1971;
Dohovorom EHK OSN o hodnotení vplyvov na životné prostredie presahujúcich štátne hranice, prijatom v Espoo 25. februára 1991 (Dohovor Espoo), E/ECE/1250;
Dohovorom o ochrane a využívaní hraničných vodných tokov a medzinárodných jazier, prijatom v Helsinkách 17. marca 1992 (ďalej len „Helsinský dohovor“);
Dohovorom o cezhraničných  účinkoch priemyselných havárií, prijatom v Helsinkách 17. marca 1992;
Dohovorom o spolupráci a trvalom využívaní Dunaja, prijatom v Sofii 29. júna 1994 (Dunajský dohovor);
Európskou dohodou o hlavných vnútrozemských vodných cestách medzinárodného významu, prijatou v Ženeve 19. januára 1996 (AGN);
v súlade so Smernicou 2000/60/ES Európskeho Parlamentu a Rady z 23. októbra 2000 Rámcová smernica o vode, ktorou sa stanovuje rámec pôsobnosti pre opatrenia spoločenstva v oblasti vodného hospodárstva ( ďalej len „RSV“);
so Smernicou 2001/42/ES Európskeho Parlamentu a Rady z 27. júna 2001 o posudzovaní účinkov určitých plánov a programov na životné prostredie;
so Smernicou 2007/60/ES Európskeho Parlamentu a Rady z 23. októbra 2007 o hodnotení a manažmente povodňových rizík (ďalej len „SHMPR“);           

so Smernicou Európskeho parlamentu a Rady 2011/92/EÚ z 13. decembra 2011 o posudzovaní vplyvov určitých verejných a súkromných projektov na životné prostredie

a so Smernicou Európskeho parlamentu a Rady 2014/52/EÚ zo 16. apríla 2014, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie

dohodli sa takto:
(II. časť)

Článok 1

Vymedzenie pojmov

(1)
Pre pojmy použité v Dohode medzi vládou Slovenskej republiky a vládou Maďarska o spolupráci v spoločných povodiach a na hraničných vodách (ďalej len „Dohoda“) sú smerodajné definície obsiahnuté v dohovoroch, dohode, ako aj v smerniciach EÚ, uvedených v preambule. 
(2) Pre účely Dohody platia aj nasledovné pojmy: 
a)  spoločné povodia sú povodia tvorené čiastkovými povodiami hraničných vôd.

b) hraničné vody sú úseky vodných tokov, ako aj kanálov, ktorými prebieha štátna hranica a sú uvedené v hraničnom dokumentárnom diele alebo súvislé povrchové a podzemné vodné útvary, ktoré pretína štátna hranica,
c) vnútorné vody sú vody prírodného pôvodu, ktoré z územia štátu jednej zmluvnej strany odtekajú odvodňovacími kanálmi, údoliami alebo terénnymi zníženiami na územie štátu druhej zmluvnej strany,
d) vplyv presahujúci štátnu hranicu je účinok spôsobujúci významnú zmenu najmä vodného režimu, prietoku, kvality, hydromorfológie koryta toku, flóry a fauny hraničných vôd na území štátu jednej zmluvnej strany, v dôsledku vykonávania ľudskej činnosti alebo prírodnej udalosti na území štátu druhej zmluvnej strany, 

e) zásahy sú všetky s vodami súvisiace vykonávané alebo plánované opatrenia, činnosti a zariadenia, ktoré môžu mať za následok účinky presahujúce štátnu hranicu, 

f) znečistenie vôd je priame alebo nepriame vypúšťanie alebo únik látok alebo tepla do vody, spôsobené ľudskou činnosťou a prírodnými vplyvmi, alebo ktoré môže poškodiť zdravie ľudí, kvalitu vodných a od vôd priamo závislých ekosystémov v krajine, spôsobiť poškodenie materiálnych hodnôt a obmedzenie alebo zhoršenie rekreačných možností, alebo iného využívania životného prostredia, 
g) cieľový stav kvality vody je dobrý stav povrchových a podzemných vôd vytýčený RSV, ktorý je stanovený odsúhlasenými parametrami súčasný stav vôd, priemerné zaťaženie znečisťujúcimi látkami, využívania vôd, perspektívne požiadavky na vodu) a ekologickými hľadiskami, 
h) ekologická požiadavka na vodu je také množstvo vody a cieľový stav kvality vody, ktoré v jednom úseku vodného toku bez obmedzenia zabezpečia základné životné podmienky biote, prispôsobenej všetkým danostiam úseku vodného toku, 

i) varovná úroveň kvality vody je taká medzná hodnota, ktorú je možné stanoviť pre množstvo nebezpečnej látky pre prípad náhodného vypustenia, alebo ktorú je možné stanoviť pre recipienty na základe ich individuálnej citlivosti v prípade mimoriadneho znečistenia vodného toku, 
j) mimoriadne znečistenie je mimoriadne závažné zhoršenie kvality vody neočakávane presahujúce hranice štátu, spôsobené dôsledkom havárie, technickej poruchy alebo prírodnej katastrofy (povodňou, nedostatkom vody v dôsledku sucha) a môže zapríčiniť škody,

k) kritériá hodnotenia kvality vody sú limitné hodnoty systému klasifikácie používaného pre všeobecné hodnotenie kvality vôd, limitné hodnoty vypúšťania jednotlivých odpadových vôd, stanovené na dosiahnutie cieľového stavu vôd.
Článok 2

Zásady a ciele

(1) Zmluvné strany sa dohodli, že v rámci spolupráce, ktorú tvorí predmet Dohody, osobitne v záujme spravodlivého a racionálneho využívania spoločných povodí 
a hraničných vôd aplikujú zásady predvídavosti, vzájomnosti a dobromyseľnosti.
(2) Najdôležitejšími cieľmi sú:

a) dosiahnutie dobrého stavu vôd, ekosystémov súvisiacich s vodami, zabránenie ďalšiemu zhoršovaniu stavu, ochrana a zlepšenie stavu vodných ekosystémov s ohľadom na ich potrebu vody,

b) riešenie vodohospodárskych otázok na hraničných vodách,

c) predchádzanie zhoršovania stavu vôd a kontrola ich znečistenia,

d) predchádzanie, odstraňovanie, znižovanie alebo kontrola škodlivých vplyvov presahujúcich štátnu hranicu,

e) vytvorenie spoločných systémov na monitorovanie a hodnotenie stavu vôd,

f) zabezpečenie ekologických požiadaviek povrchových vôd a trvalo udržateľného využívania spoločných zásob vôd, 

g) podporovanie hospodárneho a racionálneho využívania vôd pri uplatnení zásad „znečisťovateľ platí“, „užívateľ platí“, ako aj „návratnosť nákladov“,

h) predchádzanie povodniam, zabezpečenie povodňových predpovedí, spolupráca pri ochrane pred povodňami,

i) vypracovanie predbežného hodnotenia povodňového rizika,

j) vypracovanie máp povodňového ohrozenia a máp povodňového rizika,

k) vypracovanie plánov manažmentu povodňového rizika,

l) predchádzanie, odstraňovanie a znižovanie vplyvov mimoriadnych situácií spôsobených suchom a ich monitorovanie,

m) predchádzanie, odstraňovanie, znižovanie vplyvov spôsobených mimoriadnym znečistením, ich monitorovanie, spolupráca pri odstraňovaní škôd, 

n) podporovanie spoľahlivej funkčnosti a rozvoja vodného hospodárstva,

o) podporovanie spoločného výskumu a vývoja technológií v oblastiach, tvoriacich predmet Dohody,

p) systematická výmena informácií v oblastiach tvoriacich predmet Dohody, 
ako aj z vývoja mnohostranných medzinárodných aktivít súvisiacich s  Dohodou,

q) vytyčovanie plavebnej dráhy, vyznačovanie plavebných prekážok a udržiavanie a zlepšovanie podmienok na prevádzku plavidiel na vodnej ceste.
(3) V záujme dosiahnutia cieľov Dohody orgány štátov zmluvných strán (ďalej len „príslušné orgány zmluvných strán“) a organizácie štátov zmluvných strán, ktorými sú správcovia vodných tokov (ďalej len „príslušné organizácie zmluvných strán“): 

a) vypracujú spoločné alebo zosúladené plány manažmentu povodí a plány manažmentu povodňových rizík pre spoločné čiastkové povodia,
b) uskutočnia všetky právne, správne a technické opatrenia v záujme toho, aby sa zlepšil, alebo aspoň zachoval terajší stav spoločných povodí a hraničných vôd. 

(III. časť)

Článok 3

Miestna pôsobnosť

(1) Z hľadiska miestnej pôsobnosti sa Dohoda vzťahuje na:

a) spoločné povodia patriace do medzinárodného povodia Dunaja na základe ustanovení RSV, ktorými sú tie časti územia podliehajúce pod jurisdikciu zmluvných strán, na ktorých sa môže vyskytnúť taký zásah, ktorý môže mať vplyv na hraničné vody,

b) také úseky riek, vodných tokov a kanálov, ktorými prebieha štátna hranica,

c) vodné toky, povrchové vody a podzemné vody v tých profiloch, kde ich pretína štátna hranica,

d) tie úseky vodných tokov, ktoré spoločne určia zmluvné strany, 
e) podzemné vody, ktoré sú vo vzájomnom kontakte s hraničnými vodnými tokmi, ako aj tie podzemné vody, ktoré môžu spôsobiť alebo vyvolať vplyvy presahujúce štátnu hranicu.
(2) Príslušné ustanovenia Dohody primerane použijú príslušné orgány alebo organizácie zmluvných strán aj na tie vodohospodárske opatrenia mimo hraničných vôd, ktoré môžu mať vplyv presahujúci štátnu hranicu, najmä meliorácie, prevody vody, vodovody, odkanalizovanie územia, čistiarne odpadových vôd a iné zásahy.

Článok 4

Vecná pôsobnosť

(1) Z hľadiska vecnej pôsobnosti sa Dohoda vzťahuje na také vodohospodárske opatrenia a činnosti alebo s tým súvisiace opatrenia a práce, ktoré sú vykonávané na hraničných vodách, ako aj v ich povodiach, ktoré môžu mať vplyv presahujúci štátnu hranicu, týkajúci sa stavu vôd, vodného prostredia a bioty, alebo tie, ktoré môžu ovplyvniť environmentálne, hospodárske a spoločenské hľadiská trvalo udržateľného rozvoja.
(2) Dohoda sa okrem uvedeného vzťahuje v spoločných povodiach na: 

a) zníženie nepriaznivého vplyvu využívania vôd presahujúceho štátnu hranicu,

b) dosiahnutie dobrého stavu vôd a na environmentálne ciele, zabezpečujúce jeho zachovanie,  

c) programy opatrení, ktoré budú vypracované v záujme dosiahnutia environmentálnych cieľov,

d) vypracovanie plánov manažmentu povodí na hraničných vodách, 
e) vypracovanie plánov manažmentu povodňového rizika na hraničných vodách 
(3) Z hľadiska vecnej pôsobnosti sa Dohoda vzťahuje predovšetkým na:

a) sledovanie zmeny vodného režimu,  

b) vyhotovenie vodohospodárskej bilancie,

c) ochranu povrchových vôd a podzemných vôd pred znečistením, udržanie a zlepšenie ich kvality,

d) monitorovanie kvality vody, 

e) vyhodnotenie meraní a pozorovaní, ako aj výmena ich výsledkov,

f) obnovu potenciálu vodných ekosystémov,

g) ochranu hraničných vôd ako súčasti životného prostredia,

h) odbery povrchových vôd a podzemných vôd,

i) zásobovanie vodou a využitie zdrojov vody,

j) vodné plánovanie,

k) vypúšťanie odpadových vôd a iných osobitných vôd, vrátane tepelne znečistených vôd do recipienta, 

l) únik odpadových vôd, znečisťujúcich a nebezpečných látok z bodového alebo plošného znečistenia do recipienta,  

m) ochranu pred povodňami, vnútornými vodami a ľadochodmi,
n) ochranu pred suchom,
o) predbežné hodnotenie povodňového rizika,

p) vypracovanie máp povodňového ohrozenia a máp povodňového rizika,

q) vypracovanie plánov manažmentu povodňového rizika,

r) údržbu a úpravu vodných tokov aj s ohľadom na priebeh štátnej hranice,

s) výstavbu, prevádzku a údržbu vodných stavieb a zariadení na nich,

t) hydromeliorácie,

u) zalesňovanie,

v) vodné stavby, využitie vodnej energie tvoriacej obnoviteľný zdroj energie, iné zariadenia a činnosti, ktoré môžu ovplyvniť odtokové pomery a ekologický charakter mokradí,

w) ťažbu piesku, štrkopiesku a iných materiálov z korýt vodných tokov, 
x) vytyčovanie a zabezpečenie plavebných dráh, udržiavanie a rozvoj vodných ciest,

y) spoločnú ochranu v prípade mimoriadnych znečistení,

z) zaobchádzanie s nebezpečnými látkami a prevenciu vzniku mimoriadnych znečistení.

(4) Z hľadiska vecnej pôsobnosti sa Dohoda vzťahuje aj na vodohospodárske požiadavky a požiadavky vnútrozemskej vodnej dopravy, na stavby a inžinierske siete na hraničných vodách, najmä na mosty, lávky, prievozy, produktov vody a iné zariadenia.

(5) Dohoda sa vzťahuje, okrem činností a požiadaviek podľa ods. 3 a 4 tohto článku  - aj na otázky súvisiace s rybárstvom a vnútrozemskou plavbou vtedy, ak ide o ochranu kvality vôd pred znečistením, vyvolaným takouto činnosťou, ako aj riešenie vplyvov vyvolaných takýmito činnosťami na vodné stavby, ich prevádzku a využívanie vodnej cesty.

Článok 5

Všeobecné záväzky a práva

(1) Zmluvné strany sa zaväzujú, že:

a) spoločné povodia, hraničné vody a vodné stavby na nich vybudované budú využívať a udržiavať tak, aby na území štátu druhej zmluvnej strany nedochádzalo ku škodám, nezhoršili sa vodohospodárske pomery a nevznikli škodlivé vplyvy, a to aj so zreteľom na priebeh štátnej hranice a na jeho vyznačenie,

b) nebudú vykonávať bez súhlasu druhej zmluvnej strany také činnosti, ktoré by podstatne nepriaznivo ovplyvnili vodohospodárske a plavebné podmienky na území štátu druhej zmluvnej strany alebo by mali vplyv na priebeh štátnej hranice,

c) sa budú včas vzájomne informovať o perspektívnych cieľoch rozvoja vodného hospodárstva a o ich vplyvoch na stav spoločných povodí a hraničných vôd a tieto vopred prerokujú s dostatočným časovým predstihom, aby bolo možné vykonať potrebné opatrenia,

d) pri realizácii vodohospodárskych opatrení a prác podľa článku 4 Dohody na hraničných vodách nesmie dôjsť k ohrozeniu hraničných znakov, ktorými je štátna hranica vyznačená, alebo iných znakov, ktoré slúžia na zameriavanie štátnej hranice. Ich dočasné vybratie, alebo trvalé odstránenie a ich premiestnenie je možné vykonať len po predchádzajúcom súhlase Slovensko-maďarskej hraničnej komisie (ďalej len „Hraničná komisia“),

e) pred realizáciou vodohospodárskych opatrení podľa článku 4 Dohody, ktoré môžu mať vplyv na priebeh, alebo vyznačenie štátnej hranice je potrebné vyžiadať stanovisko Hraničnej komisie, 

f) spoločne dohodnú environmentálne ciele pre hraničné vody na dosiahnutie dobrého stavu povrchových a podzemných vôd a jeho udržanie, zodpovedajúce RSV a budú v spoločných povodiach koordinovať a zosúlaďovať národné plány manažmentu čiastkových povodí hraničných vôd a programy opatrení vypracované pre tento účel,

g) si vzájomne budú poskytovať informácie potrebné pre predbežné hodnotenie povodňového rizika, pre vypracovanie máp povodňového ohrozenia a máp povodňového rizika, pre vypracovanie plánov manažmentu povodňového rizika a v spoločných povodiach budú koordinovať a zosúlaďovať programy opatrení vypracované pre tento účel, 
h) vykonajú opatrenia potrebné na to, aby projekty a činnosti, týkajúce sa vecnej pôsobnosti Dohody, boli posudzované z hľadiska ich vplyvov na životné prostredie v závislosti od ich charakteru, rozsahu a umiestnenia, ako aj z hľadiska ich vplyvov presahujúcich štátnu hranicu ešte pred ich prijatím.
(2) Na hraničných vodách majú obidve zmluvné strany právo na polovicu prirodzene odtekajúceho množstva vody, ktoré nie je zväčšené alebo znížené technickými zásahmi, ak sa nedohodnú inak. Pritom však treba v každom možnom prípade zabezpečiť vo vodnom toku ekologickú požiadavku na vodu. 
a) Ustanovenie čl. 5 ods. 2 Dohody sa nevzťahuje na vodný tok Dunaj v úseku Bratislava – Budapešť (rkm 1842 – 1657).

(3) Na hraničných vodách majú obidve zmluvné strany právo na prirodzene sa doplňujúce zásoby podzemných, vôd nachádzajúcich sa na území príslušného štátu, ak sa nedohodnú inak. 
(4) Zmluvné strany vyvinú úsilie zamerané na:

a) predchádzanie zhoršovaniu stavu povrchových vôd a zlepšovanie ich kvality s cieľom dosiahnutia dobrého stavu, alebo dobrého ekologického potenciálu v prípade umelých vodných útvarov alebo výrazne zmenených vodných útvarov,

b) predchádzanie zhoršovaniu stavu podzemných vôd a zlepšovanie ich kvality s cieľom dosiahnutia dobrého stavu, berúc do úvahy, že ochrana povrchových vôd a podzemných vôd, alebo iných zložiek životného prostredia sa nemôže uskutočniť na úkor druhých zložiek alebo opačne,

c) zabezpečenie plnenia všetkých noriem, kvantitatívnych a kvalitatívnych cieľov, týkajúcich sa klasifikovaných vôd podľa právnych predpisov ES a EÚ. 
(5) Zmluvné strany spoločne určia ochranné pásma zdrojov podzemných vôd, využívaných pre odber na pitnú vodu, rozdelených štátnou hranicou a spolupracujú na vytvorení ochranných pásiem na častiach, pripadajúcich na vlastné štátne územie. 

(6) Zmluvné strany individuálne alebo spoločne vykonajú technické, právne a verejno-správne opatrenia, potrebné na plnenie Dohody.
(IV. časť)

Článok 6

Slovensko-maďarská komisia pre spoločné povodia a hraničné vody
(1) Pre vykonávanie Dohody zmluvné strany zriaďujú Slovensko-maďarskú komisiu pre spoločné povodia a hraničné vody (ďalej len „Komisia”).
(2) Zloženie, pôsobnosť a spôsob činnosti Komisie upravuje Štatút, ktorý tvorí prílohu č. 1 Dohody.
(3) Na plnenie úloh, vyplývajúcich z Dohody, Komisia vypracuje a prijme Pravidlá. 
(4) Rozhodnutia Komisie a Protokoly z jej zasadnutí zmluvné strany schvália podľa svojich vnútroštátnych predpisov a o tom sa vzájomne informujú. Rozhodnutia, alebo Protokoly nadobudnú platnosť v deň obdržania neskoršieho oznámenia druhou zmluvnou stranou.

(V. časť)

Článok 7

Ochrana vôd a ich trvalo udržateľné využívanie
(1) Príslušné orgány štátov zmluvných strán v rámci Komisie dohodnú na hraničných vodách na základe odsúhlasených metodík, zodpovedajúcich ich špecifikám také ekologické požiadavky na vodu, pri ktorých je možné zabezpečiť dobrý stav vôd, 
ako aj terajšie a predpokladané využívanie vôd.
(2) Príslušné orgány štátov zmluvných strán v súlade s Komisiou prijatými Pravidlami pre ochranu vôd, na základe metodiky dohodnutej Komisiou, systematicky sledujú kvantitu a kvalitu hraničných vôd, určujú systém vyhodnocovania a klasifikácie výsledkov monitorovania a na základe spoločne prijatých kritérií v pravidelných časových intervaloch vyhodnocujú stav kvality vôd a ich zmeny.
(3) Príslušné orgány štátov zmluvných strán spoločne dohodnú cieľový stav kvality hraničných vôd a aplikujú spoločné kritériá kvality vôd v záujme priebežnej kontroly vplyvov presahujúcich štátnu hranicu. 
(4) Príslušné orgány štátov zmluvných strán vykonajú opatrenia na kontrolu, zníženie alebo obmedzenie vypúšťania, alebo úniku nebezpečných látok do povrchových vôd 
a podzemných vôd, pochádzajúcich z bodových a plošných zdrojov znečistenia. Informatívny zoznam nebezpečných látok prijme Komisia. 
(5) Príslušné orgány štátov zmluvných strán vypracovaním stratégie proti znečisťovaniu vôd, ako aj vykonaním hodnotenia rizík, spôsobených prioritnými látkami 
a nebezpečnými látkami, napomáhajú k zníženiu znečistenia vôd.
(6) Komisia v záujme zabezpečenia kvality hraničných vôd dohodne metodiku inventarizácie bodových a plošných zdrojov znečistenia. Príslušné orgány a organizácie zmluvných strán na základe tejto metodiky zostavia zoznam zdrojov znečistenia 
a po dohodnutí priorít vypracujú spoločné programy opatrení na znižovanie znečistenia vôd.
(7) Príslušné orgány štátov zmluvných strán budú prevádzkovať a rozvíjať svoje varovné systémy, dohodnú imisné a emisné úrovne varovania pre jednotlivé potenciálne zdroje znečistenia.
(8) Príslušné orgány štátov zmluvných strán zabezpečia, aby sa na zníženie rizík z potenciálnych zdrojov znečistenia vypracovali havarijné plány závodov. Na základe týchto havarijných plánov budú po vzájomnom zosúladení vypracované havarijné plány pre spoločné povodia. Plány budú obsahovať podmienky poskytovania vzájomnej pomoci. Obsah zosúladených havarijných plánov spoločných povodí určí Komisia.
(9) Príslušné orgány štátov zmluvných strán sa v čo možno najkratšom čase budú vzájomne informovať, ak sa v spoločných povodiach a na hraničných vodách vyskytne mimoriadne znečistenie a najmä ak môže mať vplyv presahujúci štátnu hranicu, 
alebo keď sa tento vplyv môže očakávať s veľkou pravdepodobnosťou. Ak sa v prípade mimoriadneho znečistenia zhorší kvalita hraničných vôd, vtedy príslušné orgány štátu zmluvnej strany, na území ktorej vzniklo znečistenie, sú povinné bezodkladne informovať príslušné orgány štátu druhej zmluvnej strany a vykonať účinné opatrenia, spolupracovať pri odstraňovaní vzniknutých škôd, ako aj na odstránení príčin v záujme zabránenia vzniku opakovaného znečistenia.
(10) Príslušné orgány štátov zmluvných strán vykonajú vyhovujúce opatrenia na trvalo udržateľné a spravodlivé využívanie zdrojov vody, ďalej podľa spoločne prijatej metodiky pravidelne zostavujú bilancie hraničných vôd, pričom navzájom berú do úvahy hospodárske a ekologické požiadavky na vodu. Súčasne sa dohodnú na prijatí opatrení v záujme racionálneho využívania hraničných vôd. 
(11) Príslušné orgány štátov zmluvných strán v súlade s vlastnými právnymi predpismi budú podporovať výstavbu takých zariadení a vydanie takých predpisov, ktorými zabránia alebo zmiernia znečistenie povrchových vôd a podzemných vôd odpadovými vodami, alebo inými vodami a látkami, ktoré ohrozujú dosiahnutie alebo udržanie dobrého stavu vôd v spoločných  povodiach.
(12) Príslušné organizácie a orgány zmluvných strán priebežne pozorujú stav plavebnej dráhy, odsúhlasujú spôsob riešenia a prijímajú opatrenia na odstránenie nepriaznivých zmien.
Článok 8

Vplyvy presahujúce štátnu hranicu

(1) Zmluvné strany sa zdržia takých činností, opatrení a projektov, ktoré môžu vyvolať alebo zhoršiť škodlivé vplyvy na hraničné vody, presahujúce štátnu hranicu. 
(2) Komisia schvaľuje všetky projekty a opatrenia, ktoré môžu mať na hraničné vody škodlivé vplyvy, presahujúce štátnu hranicu. 
(3) Komisia určí tie projekty a činnosti, ktoré na základe ich charakteru, rozsahu a umiestnenia z hľadiska ich vplyvu presahujúceho štátnu hranicu, je potrebné podrobiť prieskumu a hodnoteniu vplyvov.  
(4) Komisia v súlade s medzinárodnými dohodami vypracuje Pravidlá na hodnotenie vplyvov presahujúcich štátnu hranicu a v týchto Pravidlách určí spôsob vzájomného informovania, konzultácií, ako aj termíny.

Článok 9

Zodpovednosť za znečistenie hraničných vôd

(1) Zodpovednosť za škody, spôsobené mimoriadnym znečistením hraničných vôd presahujúcim štátnu hranicu, znášajú fyzické osoby alebo právnické osoby, prípadne iné subjekty štátu zmluvnej strany, ktoré toto znečistenie zapríčinili, s výnimkou prípadov, ak mimoriadne znečistenie hraničných vôd bolo spôsobené v dôsledku prírodnej katastrofy.  
(2) Ak sa mimoriadnym znečistením spôsobí škoda na hraničných vodách, Komisia určí zásady a postupy, v ktorých uplatní princíp „znečisťovateľ platí“.

Článok 10

Opatrenia na ochranu pred povodňami
(1) Ochranné opatrenia súvisiace s povodňami vykonávajú príslušné organizácie a orgány zmluvných strán na svoje náklady podľa projektov prijatých Komisiou pri dodržaní zásad rovnakej bezpečnosti na území oboch štátov zmluvných strán, ak Komisia nerozhodne inak.
(2) Príslušné organizácie a orgány zmluvných strán vykonajú každoročne na jeseň spoločnú miestnu prehliadku, pri ktorej skontrolujú stav koryta hraničných vodných tokov, ochranných hrádzí a zariadení na hraničných vodách, ako aj ich pripravenosť na povodňovú ochranu.
(3) Príslušné organizácie a orgány zmluvných strán vykonajú prieskumy na zistenie vplyvov pripravovaných rekonštrukčných a rozvojových investičných protipovodňových opatrení na vývoj povodňovej bezpečnosti dotknutého úseku.

Článok 11

Ochrana pred povodňami, vnútornými vodami a ľadochodom

(1) Zmluvné strany sa zaväzujú, že počas vykonávania opatrení na ochranu pred povodňami, vnútornými vodami a ľadochodom budú koordinovať svoje činnosti a v reálnom čase si vzájomne poskytnú údaje, ktoré majú k dispozícii o zrážkach, prietokoch, hladinách, o stave vodných nádrží, ako aj o vlastných realizovaných činnostiach s tým, že týmito činnosťami sa nezvýši nebezpečenstvo na území štátu druhej zmluvnej strany.
(2) V dobe mimoriadneho nebezpečenstva poskytne podľa možnosti jedna zmluvná strana druhej zmluvnej strane na jej žiadosť neodkladnú pomoc a dá k dispozícii požadované pracovné sily, mechanizmy, materiál a náradie. Náklady s tým spojené znáša tá zmluvná strana, ktorá o pomoc požiadala. 
(3) Pravidlá pre ochranu pred povodňami, vnútornými vodami a ľadochodom prijme Komisia.
(4) Ochranu pred povodňami, vnútornými vodami a ľadochodom vykonáva každá zmluvná strana na území svojho štátu na svoje náklady.

Článok 12

Plány manažmentu povodňového rizika

(1) Príslušné organizácie a orgány zmluvných strán  na hraničných vodách vykonávajú koordinovane predbežné hodnotenie povodňového rizika. Na základe toho pripravia mapy povodňového rizika v súlade s ustanoveniami SHMPR. 
(2) Príslušné organizácie a orgány zmluvných strán v povodiach hraničných vodných tokov na základe máp povodňového ohrozenia a máp povodňového rizika koordinovane ustanovia plány manažmentu povodňového rizika. 
(3) Príslušné organizácie a orgány zmluvných strán si vzájomne budú poskytovať údaje k  plánom manažmentu povodňového rizika. 
(4) Príslušné organizácie a orgány zmluvných strán sprístupnia verejnosti plány manažmentu povodňového rizika. 

Článok 13
Plány manažmentu povodí

(1) Pravidlá pre plány manažmentu povodí na hraničných vodách prijme Komisia podľa spoločnej metodiky  a v súlade s RSV.

(2) Príslušné organizácie a orgány zmluvných strán vypracujú plány manažmentu povodí na hraničných vodách pre jednotlivé čiastkové povodia spoločných povodí, pripadajúce na územie svojho štátu. Plány manažmentu povodí na hraničných vodách budú využité pri príprave a vypracovaní medzinárodného plánu manažmentu povodia Dunaja. V prípade potreby vypracujú doplňujúce plány manažmentu povodia na riešenie osobitných vodohospodárskych problémov.
(3) Príslušné organizácie a orgány zmluvných strán si navzájom poskytnú údaje pre plány manažmentu povodí. 

(VI. časť)

Článok 14
Vodohospodárske opatrenia a projekty

(1) Vodohospodárske opatrenia vykonávajú organizácie a orgány zmluvných strán na území svojho štátu, ak Komisia nerozhodne inak. 
(2) Pravidlá pre projektovanie vodohospodárskych opatrení na hraničných vodách prijme Komisia.
(3) Vodohospodárske činnosti podľa článku 4 Dohody sa vykonávajú na základe plánu prijatého Komisiou a schváleného príslušnými orgánmi štátov zmluvných strán.
(4) Príslušné organizácie a orgány zmluvných strán zabezpečia vypracovanie projektovej dokumentácie pre vodohospodárske opatrenia na hraničných vodách, ktoré sa majú uskutočniť na území svojho štátu, ak Komisia nerozhodne inak. 

(5) Príslušné organizácie a orgány zmluvných strán si navzájom poskytnú údaje pre projektovanie vodohospodárskych opatrení na hraničných vodách.
(6) Komisia prerokováva a prijíma projekty vodohospodárskych opatrení na hraničných vodách pred ich schválením príslušnými orgánmi podľa vnútroštátnych predpisov zmluvných strán. 

Príslušné orgány štátov zmluvných strán sa môžu potom dohodnúť na takých zmenách prerokovaných projektov, ktoré nemenia ich parametre alebo nezvyšujú rozpočtové náklady a nemajú vplyv na priebeh štátnej hranice a jej vyznačenie. O vykonaných zmenách v takýchto projektoch kompetentné orgány písomne informujú Komisiu a Hraničnú komisiu.
(7) Vykonávanie vodohospodárskych opatrení podľa článku 4 Dohody je možné začať len po predchádzajúcom posúdení projektu Hraničnou komisiou z hľadiska ich vplyvu na priebeh a vyznačenie štátnej hranice. 
(8) Ak je potrebné vykonať spoločné vodohospodárske opatrenia, alebo ak jedna zo zmluvných strán poverí ich vykonaním druhú zmluvnú stranu, rozhodne o tom Komisia.

Článok 15
Zabezpečenie plavebnej dráhy

(1) Komisia určí každoročne úpravné bagrovania slúžiace na zabezpečenie plavebných podmienok na hraničných vodách, lokalitu, rozsah a aj spôsob a miesto uloženia vybagrovaného materiálu.
(2) Povolenie na úpravné bagrovanie vydáva príslušný orgán štátu tej zmluvnej strany, na území ktorého sa  práce vykonávajú.

Článok 16
Vytyčovanie plavebnej dráhy a udržiavanie vodnej cesty

(1) Príslušné orgány a organizácie zmluvných strán zabezpečujú vytyčovanie plavebnej dráhy a udržiavanie a rozvoj vodných ciest podľa vnútroštátnych právnych predpisov oboch štátov. Na Dunaji sa tieto činnosti vykonávajú podľa odporúčaní Dunajskej komisie.
(2) Príslušné orgány a organizácie zmluvných strán zabezpečujú uverejňovanie údajov o plavebných podmienkach.
(3) O odstraňovaní plavebnej prekážky na vodnej ceste rozhodujú príslušné orgány a organizácie tej zmluvnej strany, na území ktorej sa prekážka nachádza, ak sa nedohodnú inak.
(4) Príslušné organizácie a orgány zmluvných strán na území svojich štátov zabezpečujú zriaďovanie, ochranu, udržovanie a podľa potreby doplňovanie a obnovenie signálnych znakov pre plavbu na vodných cestách, ak sa nedohodnú inak.
(5) Na základe platnej legislatívy príslušné orgány a organizácie zmluvných strán zabezpečujú vytvorenie, aktualizáciu a publikovanie elektronických plavebných máp IENC podľa poslednej verzie Inland ECDI S štandardu 2.3

Článok 17
Meračské základné body

Príslušné organizácie a orgány zmluvných strán zabezpečia na územiach svojich štátov zriaďovanie, ochranu, udržovanie a podľa potreby doplňovanie a obnovenie výškových polohopisných meračských základných bodov pre vodohospodárske opatrenia a pre umiestnenie plavebných znakov. Príslušné organizácie a orgány zmluvných strán tieto meračské základné body vzájomne používajú a poskytujú si o nich údaje.

Článok 18
Výmena informácií

(1) Príslušné organizácie a orgány zmluvných strán budú zabezpečovať podľa zásad prijatých Komisiou spoločné merania vodných stavov a prietokov hraničných vôd, vyhodnocovanie výsledkov a ich vzájomné poskytovanie. 
(2) Príslušné organizácie a orgány zmluvných strán si budú podľa zásad prijatých Komisiou poskytovať údaje o vodných stavoch, prietokoch, vnútorných vodách, atmosferických zrážkach a ľadových úkazoch z dohodnutých vodočtov, vodomerných staníc a vodných nádrží.
(3) Príslušné organizácie a orgány zmluvných strán si budú podľa zásad prijatých Komisiou odovzdávať manipulačné poriadky vybudovaných vodných nádrží.
(4) Príslušné organizácie a orgány zmluvných strán zabezpečia RSV predpísané hodnotenie ekologického a chemického stavu povrchových vôd, kvantitatívneho a chemického stavu podzemných vôd a medzinárodnú výmenu informácií, predpísanú RSV. 
(5) Ďalej si príslušné organizácie a orgány zmluvných strán vymenia dostupné údaje, najmä o: 

a) monitorovaní hraničných vôd,

b) vypúšťaní odpadových vôd, ovplyvňujúcich kvalitu vody v recipiente,

c) vykonaných a plánovaných opatreniach na predchádzanie, kontrolu a zníženie nepriaznivých vplyvov presahujúcich štátnu hranicu, 

d) povoleniach alebo usmerneniach na vypúšťanie odpadových vôd, vydaných príslušným orgánom. 
(6) V záujme zosúladenia limitných hodnôt znečistenia vypúšťaných odpadových vôd si príslušné orgány štátov zmluvných strán vymenia informácie o svojich vnútroštátnych právnych predpisoch. 
(7) Ak príslušná organizácia jednej zmluvnej strany požiada príslušnú organizáciu štátu druhej zmluvnej strany o poskytnutie takých údajov alebo informácií, ktoré nie sú priamo k dispozícii, táto sa snaží splniť požiadavku. Za zber údajov alebo informácií
 a za ich spracovanie si príslušná organizácia môže uplatniť od žiadajúcej organizácie náhradu oprávnených nákladov.

Článok 19
Informovanie verejnosti

(1) Príslušné orgány a organizácie zmluvných strán zabezpečia na území svojho štátu zverejnenie informácií, týkajúcich sa stavu hraničných vôd, realizovaných alebo plánovaných opatrení na predchádzanie, kontrolu a zníženie vplyvov presahujúcich štátnu hranicu, ako aj ich účinnosť. Ide najmä o zverejnenie nasledovných informácií:

a) cieľový stav kvality vody,

b) vydané povolenia a ich podmienky, (vodoprávne konania)
c) výsledky hodnotenia monitoringu a odberov vzoriek vody a odpadovej vody,  alebo porovnanie ich výsledkov s podmienkami uvedenými v povolení, ako aj s cieľovým stavom kvality vody,

d) údaje o vodných stavoch a prietokoch.
(2) Príslušné orgány a organizácie zmluvných strán zabezpečia, aby informácie podľa ods. 1 tohto článku boli dostupné verejnosti v súlade s vnútroštátnymi právnymi predpismi. 
Článok 20
Vodoprávne konania

(1) Návrhy vodohospodárskych opatrení, ktoré majú vplyv na hraničné vody, predkladajú príslušné orgány štátov zmluvných strán Komisii na posúdenie, pričom sa berú do úvahy vplyvy presahujúce štátnu hranicu. Komisia im oznámi svoje stanovisko.
(2) Pri vodoprávnych konaniach rozhoduje príslušný orgán podľa vnútroštátnych právnych predpisov toho štátu, na ktorého štátnom území budú vodohospodárske opatrenia realizované.
(3) Na vodohospodárske opatrenia, ktoré sa majú realizovať na územiach štátov obidvoch zmluvných strán, vydajú príslušné orgány štátov zmluvných strán vodoprávne rozhodnutia každý pre tú časť opatrení, ktoré sa budú realizovať na území jeho štátu. 
(4) Príslušné orgány štátov zmluvných strán budú spolupracovať v otázkach, súvisiacich s vodoprávnym konaním a umožňovať vzájomnú účasť na tomto konaní. Tieto orgány prekonzultujú otázky, týkajúce sa vydávania vodoprávnych povolení, predovšetkým dohodnú dobu ich platnosti a podmienky.
(5) Príslušné orgány štátov zmluvných strán budú informovať Komisiu o svojej činnosti v otázkach, súvisiacich s vodoprávnym konaním na hraničných vodách.
Článok 21
Správy pre medzinárodné inštitúcie

Komisia zosúladí vypracovanie správ, týkajúcich sa spoločných povodí a hraničných vôd, predpísaných RSV a SHMPR, ktoré sa budú predkladať Európskej komisii a Medzinárodnej komisii pre ochranu Dunaja. Tieto správy vypracujú príslušné orgány štátov zmluvných strán.

Článok 22
Vykonávanie prác na území štátu druhej Zmluvnej strany 

(1) Vodohospodárski odborníci a ďalší účastníci pri plnení úloh vyplývajúcich z Dohody, môžu vykonávať práce na území štátu druhej zmluvnej strany na základe oprávnenia vydaného Komisiou. Na vykonanie prác možno použiť cestné dopravné prostriedky, plavidlá, ako aj stavebné stroje. Dopravné prostriedky môžu premávať využité bez povolenia, ako napr. odborná spôsobilosť posádky, technické osvedčenia dopravného prostriedku a pod. a sú oslobodené od poplatkov a iných platieb.

(2)  Zmluvné strany zabezpečia, aby vlastníci, užívatelia nehnuteľností, ktoré sa nachádzajú v blízkosti štátnej hranice umožnili po predbežnom oznámení vykonávanie prác vrátane vstupu a vjazdu na nehnuteľnosti. 

(VII. časť)

Článok 23
Znášanie nákladov

Náklady na práce vykonávané podľa Dohody znášajú zmluvné strany nasledovne:

a) náklady na vodohospodárske opatrenia vykonané na území štátu jednej zmluvnej strany, ktoré slúžia výhradne jej záujmom alebo úžitkom  - „národné práce“ - znáša táto zmluvná strana,

b) na nákladoch na vodohospodárske opatrenia, vykonané na území štátov obidvoch zmluvných strán a prinášajúcich úžitok obidvom zmluvným stranám, sa budú zmluvné strany podieľať v pomere úžitku, ktoré im tieto opatrenia prinesú – „spoločné práce“,

c) náklady na vodohospodárske opatrenia, vykonané na území štátu jednej zmluvnej strany a ktoré slúžia výlučne len záujmom alebo úžitku druhej zmluvnej strany, znáša vždy druhá zmluvná strana,

d) náklady na údržbu a prevádzku vodohospodárskych diel a zariadení, vykonávaných ako „spoločné práce“, znášajú zmluvné strany v rovnakom pomere, ak Komisia nerozhodne inak,

e) náklady na zameranie, prieskum a projektovanie, súvisiace s vykonávaním spoločných prác, si zmluvné strany nebudú navzájom uhrádzať, ak Komisia nerozhodne inak.
Článok 24
Vyúčtovanie prác a vyrovnanie nákladov

(1) Práce uvedené v článku 23 Dohody sa vyúčtujú v priebehu prvého polroka nasledujúceho roka, s výnimkou „národných prác“. 
(2) Zostatok, vykazovaný vo vyúčtovaní v prospech jednej zmluvnej strany, vyrovná druhá zmluvná strana prácami a dodávkami materiálov v nasledujúcom roku v rámci vykonávania Dohody.
(3) Ak vyrovnanie vykazovaného zostatku vo vyúčtovaní v nasledujúcom roku nie je z časového a technického hľadiska možné, vypracuje príslušná zmluvná strana „Plán vyrovnania vykazovaného zostatku“ na obdobie piatich rokov, ktorý odsúhlasí druhá zmluvná strana.
(4) Zostatok vykazovaný vo vyúčtovaní, ktorý nebude vyrovnaný v nasledujúcom roku a ani počas ďalších piatich rokov na základe odsúhlaseného „Plánu vyrovnania vykazovaného zostatku“, uhradí príslušná zmluvná strana druhej zmluvnej strane v eurách (EUR) na základe prepočtového kľúča, stanoveného k 31. 12. na nasledujúci rok Národnou bankou príslušnej zmluvnej strany. 
(5) Pravidlá pre vyúčtovanie prijme Komisia.

Článok 25
Technická a finančná kontrola

(1) Zmluvné strany si navzájom umožnia technickú a finančnú kontrolu uskutočňovaných spoločných prác, prác spoločného záujmu, ako aj prác, uskutočňovaných jednou zmluvnou stranou v záujme druhej zmluvnej strany.
(2) Pravidlá pre vykonávanie kontroly prijme Komisia.

(VIII. časť)

Článok 26
Riešenie sporných otázok

(1) Sporné otázky, ktoré vzniknú pri výklade alebo pri vykonávaní Dohody a ktoré nebude môcť vyriešiť Komisia rokovaním, budú zmluvné strany riešiť diplomatickou cestou.
Článok 27
Prechodné ustanovenia

(1) Uznesenia prijaté v súlade s Dohodou medzi vládou Československej socialistickej republiky a vládou Maďarskej ľudovej republiky o úprave vodohospodárskych otázok na hraničných vodách, podpísanou 31. mája 1976 v Budapešti, ktoré doteraz neboli splnené, ako aj začaté práce a opatrenia, ktoré sa ešte realizujú, sa budú považovať za uznesenia, práce a opatrenia podľa Dohody.
(2) Smernice, zásady, pokyny a iné dokumenty, ktoré boli vypracované v súlade s Dohodou medzi vládou Československej socialistickej republiky a vládou Maďarskej ľudovej republiky o úprave vodohospodárskych otázok na hraničných vodách, podpísanou      31. mája 1976 v Budapešti, sa budú považovať za platné a účinné, ak nebudú vypracované nové podľa Dohody alebo ak Komisia nerozhodne inak.

Článok 28
Záverečné ustanovenia

(1) Dohoda nadobudne platnosť šesťdesiaty deň po jej podpise a bude sa považovať za platnú. 
(2) Dohoda sa uzatvára na dobu neurčitú. Každá zo zmluvných strán môže Dohodu písomne vypovedať diplomatickou cestou, pričom platnosť Dohody skončí po uplynutí šiestich mesiacov odo dňa doručenia oznámenia o výpovedi druhej zmluvnej strane.
(3)  Dohoda sa nevzťahuje na práva a záväzky zmluvných strán, ktoré vyplývajú z iných medzinárodných zmlúv, ktorými sú zmluvné strany viazané.
(4)  Dňom nadobudnutia platnosti Dohody sa skončí platnosť Dohody medzi vládou  Československej socialistickej republiky a vládou Maďarskej ľudovej republiky o úprave vodohospodárskych otázok na hraničných vodách, podpísanej 31. mája 1976 v Budapešti. 
Dané v .......................... dňa ................. v dvoch pôvodných vyhotoveniach, každé v slovenskom a  maďarskom jazyku, pričom obidve znenia majú rovnakú platnosť.

        Za vládu






         Za vládu

       Slovenskej republiky:





         Maďarska:
Príloha č. 1

Š t a t ú t

Slovensko-maďarskej komisie pre spoločné povodia a hraničné vody

Slovensko-maďarská komisia pre spoločné povodia a hraničné vody (ďalej len „Komisia“) sa zriaďuje podľa článku 6 Dohody medzi vládou Slovenskej republiky a vládou Maďarska o spolupráci v spoločných povodiach a na hraničných vodách (ďalej len „Dohoda“).

Článok 1

Zloženie Komisie

(1) Komisia sa skladá z ôsmich členov, zo slovenskej časti a maďarskej časti (obe časti Komisie majú rovnaký počet členov – štyroch členov), na čele ktorých stoja splnomocnenci menovaní zmluvnými stranami Dohody. 
Každá zmluvná strana menuje do Komisie splnomocnenca a jeho zástupcu. Ďalšieho člena a tajomníka menuje splnomocnenec.
(2) Ak splnomocnenec nemôže vykonávať svoju funkciu, zastupuje ho v plnom rozsahu poverený zástupca.
Článok 2

Pôsobnosť Komisie

(1) Komisia je stály koordinačný orgán, ktorý v súlade s dohodnutými úlohami zabezpečuje, koordinuje a sleduje plnenie záväzkov vyplývajúcich z Dohody.
(2) Do pôsobnosti Komisie patrí zabezpečovanie vodohospodárskej spolupráce a riešenie technických a hospodárskych úloh v spoločných povodiach a na hraničných vodách, vyplývajúcich z  Dohody, ako aj :

a) prijatie Pravidiel, metodík a rokovacích poriadkov jednotlivých pracovných skupín Komisie, stanovených v článku 5 tohto Štatútu,

b) kontrola plnenia uznesení Komisie, 

c) prijatie projektov hydrotechnických prác a vodných stavieb, vrátane znášania nákladov a určenia harmonogramu výstavby,

d) kontrola vykonávania prác, technická a finančná kontrola, ako aj vyúčtovanie vykonaných spoločných prác,

e) prerokovanie všetkých opatrení podľa článku 5 ods. (1) písm. d) a e) Dohody so Spoločnou slovensko-maďarskou komisiou pre zameriavanie a vyznačovanie štátnych hraníc,

f) predkladanie návrhov na doplnenie, alebo zmenu Dohody,

g) iniciovanie návrhu Zmluvy štátov zmluvných strán a vytvorenie podmienok na vzájomnú výmenu štátnych území, oddelených v dôsledku zmien polohy korýt hraničných vodných tokov a na súvisiace územné vyrovnanie.

Článok 3

Zasadnutia Komisie

(1) Riadne zasadnutie Komisie sa koná spravidla raz za rok. Riadne zasadnutie Komisie zvolá a vedie splnomocnenec tej zmluvnej strany, na území ktorého štátu sa zasadnutie koná. Riadne zasadnutia Komisie sa budú konať striedavo na území štátov oboch zmluvných strán, ak sa splnomocnenci nedohodnú inak.
(2) Na žiadosť jedného zo splnomocnencov sa zvolá do dvoch mesiacov od podania žiadosti mimoriadne zasadnutie Komisie. Mimoriadne zasadnutie Komisie zvolá a vedie ten splnomocnenec, ktorý o toto zasadnutie požiadal. Mimoriadne zasadnutie Komisie sa bude konať na území štátu tej zmluvnej strany, ktorej splnomocnenec o mimoriadne zasadnutie požiadal.
(3) Program zasadnutia Komisie dohodnú splnomocnenci pred zasadnutím, pričom tento môže byť po vzájomnej dohode menený a doplnený aj na zasadnutí.
(4) Z každého zasadnutia Komisie sa vypracuje Protokol v dvoch pôvodných vyhotoveniach, každé v slovenskom a  maďarskom jazyku, ktoré podpisujú splnomocnenci, v prípade ich neprítomnosti zástupcovia splnomocnencov.

Článok 4

Spôsob práce Komisie

(1) Komisia prerokováva záležitosti podľa Dohody zásadne na riadnych zasadnutiach, alebo mimoriadnych zasadnutiach.
(2) Splnomocnenci môžu v období medzi zasadnutiami Komisie prerokovať aktuálne záležitosti a udržiavať priamy styk. O tom informujú Komisiu na jej najbližšom zasadnutí a prijaté opatrenia zapíšu do Protokolu zo zasadnutia.
(3) Rokovací poriadok si určí Komisia.
(4) Rokovanie Komisie sa vedie v jazykoch zmluvných strán.
(5) Na rozhodnutie Komisie je potrebný súhlas oboch častí Komisie.
(6) Ak je to potrebné, môže Komisia na zasadnutia prizvať aj expertov a na riešenie konkrétnych úloh vytvoriť ad hoc pracovné skupiny.
(7) Komisia spolupracuje so Slovensko-maďarskou komisiou pre otázky ochrany životného prostredia a ochrany prírody, zriadenou na základe Dohody medzi vládou Slovenskej republiky a vládou Maďarskej republiky o spolupráci v oblasti ochrany životného prostredia a ochrany prírody, podpísanej v Bratislave 12. februára 1999.

Článok 5

Pracovné skupiny a skupiny expertov

(1) Komisia zriaďuje na plnenie úloh, vyplývajúcich z  Dohody, pracovné skupiny a skupiny expertov.
(2) Splnomocnenci menujú vedúcich príslušných častí pracovných skupín a skupín expertov. O tomto menovaní sa splnomocnenci vzájomne písomne informujú a nadväzne sa to uvedie v Protokole z najbližšieho zasadnutia Komisie.
(3) Členov pracovných skupín a skupín expertov určia vedúci pracovných skupín a skupín expertov.
(4) Rokovania pracovných skupín a skupín expertov sa konajú spravidla striedavo na územiach štátov oboch zmluvných strán. Rokovania sa vedú v jazykoch zmluvných strán alebo v inom dohodnutom jazyku. O výsledkoch rokovaní sa vyhotovujú zápisnice.
Článok 6

Náklady na činnosť Komisie

(1) Každá zmluvná strana hradí náklady na účasť členov svojej časti Komisie a prizvaných expertov na zasadnutiach Komisie, na účasť svojich splnomocnencov na ich rokovaniach a na činnosť svojich častí spoločných pracovných skupín a skupín expertov.
(2) Ďalšie náklady, vzniknuté v súvislosti s činnosťou Komisie, znášajú obidve zmluvné strany v pomere, dohodnutom v Komisii.

Článok 7

Schvaľovanie protokolov Komisie

Protokoly zo zasadnutí Komisie sa schvaľujú podľa článku 6 ods. (4) Dohody.
Príloha č. 2

Obsah údajov preukazu na prekračovanie hranice

(1) názov štátu zmluvnej strany, štátny znak,

(2) názov dokumentu,

(3) číslo preukazu na prekračovanie hranice,

(4) právny podklad vystavenia preukazu: na zabezpečenie plnenia úloh, vyplývajúcich z Dohody podpísanej v..........., dňa................,

(5) osobné údaje oprávnenej osoby:

· priezvisko, meno,

· rodné priezvisko a meno,

· miesto a dátum narodenia,

· pohlavie,

· fotografia a podpis oprávnenej osoby,

(6) okruh vykonávanej činnosti,

(7) vystavenie preukazu:

· názov orgánu vydávajúceho preukaz,

· miesto a dátum vydania,

· doba platnosti preukazu (podľa dátumu do............),

· podpis úradnej osoby,

· pečiatka vydávajúceho orgánu.

(8) predĺženie platnosti preukazu:

· názov predlžujúceho orgánu,

· miesto a dátum predĺženia, 

· doba platnosti predĺženia preukazu (podľa dátumu do.........),

· podpis úradnej osoby,

· pečiatka predlžujúceho orgánu. 

(9) úradné záznamy.

(10) informácie: podľa článku 24 ods. 1 a 3 tejto Dohody:
Držiteľ preukazu vykonávajúci ustanovenia Dohody môže prekračovať štátnu hranicu v ktoromkoľvek mieste s preukazom na prekračovanie štátnej hranice na služobné účely. 

Počas vykonávania prác držiteľ preukazu pri plnení úloh vyplývajúcich z  Dohody na území štátu druhej zmluvnej strany nemôže byť zadržaný a zaistený po dobu činnosti, sú nedotknuteľné u neho sa nachádzajúce služobné a všetky iné dokumenty, osobné predmety, ako aj predmety výpočtovej techniky a meracie zariadenia.

